Source: https://nasatrnava.sme.sk/c/6220039/sud-potvrdil-dadikovi-trest-styri-roky-za-smrt-dvoch-dievcat.html
Timestamp: 2017-06-26 06:55:13+00:00
Document Index: 6955356

Matched Legal Cases: ['Súd ', 'Súd ', 'súd ', 'Súd ', 'súd ', 'súd ']

Súd potvrdil Dadíkovi trest štyri roky za smrť dvoch dievčat - nasatrnava.sme.sk
Súd potvrdil Dadíkovi trest štyri roky za smrť dvoch dievčat
Dadík sa snažil časť viny hodiť aj na vodiča autobusu a obete svojej šialenej jazdy. 17. jan 2012 o 12:03 SITA
Ilustračné foto.(Zdroj: aktualcz.blog.cz)Písmo:A-|A+50TRNAVA. Trest štyri roky väzenia pre Dávida Dadíka za usmrtenie dvoch dievčat pri dopravnej nehode v Dubovanoch dnes potvrdil Krajský súd v Trnave. Súd zamietol jeho odvolanie, rozsudok je tak právoplatný. Okrem trestu odňatia slobody nesmie Dadík sedem rokov šoférovať. Verdikt odvolacieho súdu si vypočuť neprišiel.
Dvadsaťročný Dadík pred rokom ako vodič osobného auta vo vysokej rýchlosti vzal život školáčkam Alici Vidovej a Simone Jančovičovej, ktoré tesne predtým v Dubovanoch pri Piešťanoch vystúpili z autobusu. Podľa znalca z odboru dopravy išiel Dávid cez dedinu rýchlosťou najmenej 82 kilometrov za hodinu. Ak by išiel predpísanou päťdesiatkou, tragédia by sa podľa znalca nestala. Dadík sa počas súdneho konania na Okresnom súde v Piešťanoch snažil zvaliť vinu za tragédiu na vodiča autobusu a na dievčatá.
Rovnako argumentoval aj vo svojom odvolaní, ktoré súd zamietol. Ladislav Vida, otec usmrtenej Alice, jeho odvolanie označil za smiešne. Simonin otec Martin Jančovič sa k nemu nevyjadril. Trest odňatia slobody si právoplatne odsúdený Dadík odsedí v ústave s minimálnym stupňom stráženia.
K tragédii v Dubovanoch súd Dadíkovi prirátal aj ublíženie na zdraví, ktorého sa dopustil, keď autom zrazil dve osoby v obci Veselé, krádeže kabeliek cyklistkám z otvoreného okna idúceho auta a pervitín, ktorý u neho našli policajti pri cestnej kontrole. Zdieľať na facebooku (0) Diskusia (5)